Komisijos sprendimas
2000 m. rugsėjo 22 d.
dėl Direktyvos 1999/5/EB 3 straipsnio 3 dalies e punkto taikymo jūrų radijo ryšio įrangai, skirtai jūriniams laivams, nepatenkantiems į SOLAS taikymo sritį, ir kuri skirta dalyvauti globalinėje jūrų avarinio ryšio ir saugumo sistemoje (GMDSS), ir nenumatytai Tarybos direktyvoje 96/98/EB dėl laivų įrenginių
(pranešta dokumentu Nr. C(2000) 2719)
(tekstas svarbus EEE)
(2000/638/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. kovo 9 d. Europos Parlamento ir Tarybos direktyvą 1999/5/EB dėl radijo įrangos ir telekomunikacijų tinklų galinių įrenginių bei abipusio jų atitikties pripažinimo [1], ypač į jos 3 straipsnio 3 dalies e punktą,
atsižvelgdama į Tarybos direktyvą 96/98/EB dėl laivų įrenginių [2] su pakeitimais, padarytais Komisijos direktyva 98/85/EB [3],
kadangi:
(1) Tam tikras valstybių narių skaičius įgyvendino arba ketina įgyvendinti bendruosius jūrinių laivų, nepatenkančių į SOLAS taikymo sritį, radijo įrangos saugumo principus ir taisykles.
(2) Radijo paslaugų suderinimas prisideda prie saugesnės jūrinių laivių, nepatenkančių į SOLAS taikymo sritį, laivybos, ypač avarijų atveju ir esant blogoms oro sąlygoms.
(3) MSC Aplinkraščiu Nr. 803 dėl laivų, nepatenkančių į SOLAS taikymo sritį, dalyvavimo globalinėje jūrų avarinio ryšio ir saugumo sistemoje (GMDSS) ir Tarptautinės jūrų organizacijos (TJO) Rezoliucija MSC.77(69) vyriausybės kviečiamos taikyti rekomendacijas dėl laivų, nepatenkančių į SOLAS taikymo sritį, dalyvavimo GMDSS ir raginamos reikalauti įgyvendinti atitinkamas priemones, susijusias su globalinės jūrų avarinio ryšio ir saugumo sistemos įdiegimu jūriniuose laivuose, nepatenkančiuose į SOLAS taikymo sritį.
(4) Įrengimams, patenkantiems į Direktyvos 96/98/EB dėl laivų įrenginių, su pakeitimais, padarytais Komisijos direktyva 98/85/EB, taikymo sritį, netaikomas šis sprendimas, kadangi jie nepatenka į Direktyvos 1999/5/EB taikymo sritį.
(5) TTS Radijo taisyklės numato konkrečius dažnius, skirtus naudoti globalinėje jūrų avarinio ryšio ir saugumo sistemoje.
(6) Visa radijo įranga, veikianti šiais dažniais, ir skirta naudoti avarijų atvejais turėtų būti pritaikyta šių dažnių naudojimui ir turėtų užtikrinti tikslų veikimą avarijos atveju.
(7) Šiame sprendime nustatytos priemonės atitinka Telekomunikacijų atitikties įvertinimo ir rinkos priežiūros komiteto nuomonę,
PRIĖMĖ ŠĮ SPRENDIMĄ:
1 straipsnis
Šis sprendimas taikomas radijo įrangai, eksploatuojamai:
i) teikiant jūrų mobiliojo ryšio paslaugas, kaip jos apibrėžiamos TTS Radijo taisyklių S1.28 straipsnyje; arba
ii) teikiant jūrų mobiliojo palydovinio ryšio paslaugas, kaip jos apibrėžiamos TTS Radijo taisyklių S1.29 straipsnyje,
ir skirtai jūriniams laivams, kurie nepatenka į 1974 m. (papildytos 1988 m.) Tarptautinės Konvencijos dėl žmogaus gyvybės apsaugos jūroje (SOLAS) IV skyrių (t. y. laivams, nepatenkantiems į SOLAS taikymo sritį),
bei skirtai dalyvauti globalinėje jūrų avarinio ryšio ir saugumo sistemoje (GMDSS), kaip nurodyta SOLAS konvencijos IV skyriuje.
2 straipsnis
Radijo įranga, patenkanti į 1 straipsnio taikymo sritį, turi būti nustatyta taip, kad būtų užtikrintas tikslus jos veikimas jūros aplinkoje, įgyvendinti visi GMDSS veiklos reikalavimai avarinėmis sąlygomis bei užtikrintas geras ir stabilus ryšys aukštos kokybės analoginėmis ar skaitmeninėmis komunikacijų linijomis.
3 straipsnis
Šio sprendimo 2 straipsnyje išdėstyti reikalavimai turi būti taikomi nuo sprendimo paskelbimo Europos Bendrijų oficialiajame leidinyje dienos.
4 straipsnis
Šis sprendimas skirtas valstybėms narėms.
Priimta Briuselyje, 2000 m. rugsėjo 22 d.